ЛОВЧАНСКО ЧИТАЛИЩЕ „НАУКА-1870 г.” – ЛОВЕЧ

5500 гр. Ловеч, ул. „Търговска” № 49 E-mail: [nauka135@abv.bg](mailto:nauka135@abv.bg) тел.: 068/604 203

ДОКЛАД

ЗА ОСЪЩЕСТВЕНИТЕ ЧИТАЛИЩНИ ДЕЙНОСТИ ОТ ЛОВЧАНСКО ЧИТАЛИЩЕ „НАУКА-1870 Г.” В ИЗПЪЛНЕНИЕ НА ПРОГРАМАТА ЗА ЧИТАЛИЩНА ДЕЙНОСТ ПРЕЗ 2018 ГОДИНА

Ако трябва да се обобщи с едно изречение работата на читалището през 2018 годино , то това изречение би било, че поставените в програмата за дейност цели и задачи бяха изпълнени. И имаме всички основания да смятаме, че с работата си достойно дописахме историята му. С дейността си всяка минута се стремихме да премахнем стигматизацията, която тегне над читалищата – на тяхната работа и резултатите от нея да се гледа в най-добрия случай със снизхождение, в недотам добрия - с оценката, че самодейност е лоша дума и означава най-често посредственост или синонимите на тази дума. Доколко успяваме – това се вижда от цифрите, които са израз на хората избрали нашето читалище за реализация на определени свои потребности. Чисто статистически погледнато два пъти седмично по над двеста и петдесет граждани на Ловеч на възраст от четири и без горна граница годишна възраст се занимаваха лично с някакъв вид изкуство в репетиционните и учебните ни зали. Други, за чийто брой не е водена специална статистика, защото част от нещата, които представяхме е със свободен вход, бяха зрители и слушатели на резултатите от труда ни и техният брой през цялата година ни даваше самочувствието, че сме нужни на този град.

В цифри резултатите от работата оценяваме като много добри, а те изглеждат така:

* Професионални формации – 4
* Брой зрители / продадени билети / - 29 450
* Брой представления - 347
* Брой ученици в Музикалната школа -120
* Постоянно действащи любителски състави – 2
* Брой участници в любителските състави – 95
* Брой получени награди от международни изяви – 2
* Брой концерти – 43
* Участие на Смесен хор „Панайот Пипков” в международен фестивал в Хърватия
* Реализирани 5 проекта – по програма „Култура” – Реализирана постановка на Кукления театър, по културния календар на Община Ловеч – Фестивалът „Пеещо яйце”, „Варошлийски вечери” с участие на „Симфониета” – Видин с партньорството на читалище „Зорница”, „Вечерни срещи край реката с професионални ловешки музиканти”, проект по фонда за подпомагане на читалищата със средствата от който е закупена озвучителна техника. И за поредна година сме част от организацията на Люлякови музикални вечери.

Също през 2018 година имаме два одобрени самостоятелни проекти, които ще се реализират през тази година – на 18 април – фестивал на детската песен „Пеещо яйце” и на 1 юни , както и единпроект, в който сме партньор на читалище „Зорница” и който се реализира на 3-ти март тази година, в който участието на Смесен хор „Панайот Пипков” беше блестящо и запомнящо се. Както се вижда от цифрите читалището поддържа своите вече утвърдени дейности и успява да постига ръст в концерти и зрители.

Освен това читалището беше домакин на много концерти, годишнини и празници на други формации, институции и изпълнители, които няма защо да отчитаме тук. За тях направихме всичко, което беше нужно точно тогава, когато беше нужно.

Такава е сухата статистика, но тя няма как да покаже колко труд стои

и зад най-обикновения на пръв поглед учебен час,концерт или спектакъл, колко хора – професионалисти в своята компетентност и област на умения отдават най-доброто от себе си, за да доставим радост на своята публика и потребители.

Ловчанско читалище „Наука-1870 г.” запази своя облик, съхрани традиционните си дейности в пълен обем и се реализира като активен участник в оформянето на културния облик на града ни. Най-често в този доклад ще бъде използвана думата отново и то е защото читалището е намерило своята ниша на дейност и с цената на цялата си творческа и организаторска активност я отстоява. Разбира се, много вероятно е граждани на този град да имат и по-различни идеи за дейност, но цифрите, които обобщават работата ни показват, че сме на верния път и е най-добре да правим това, което правим най-добре. Не се страхуваме от нови предизвикателства, от творчески експерименти, но не би било оправдано да бъдат поемани финансови рискове в икономическата ситуация, в която се намираме и в която развиваме дейността си. С предлаганите обучение по музикални инструменти, театрални спектакли, форми на любителско творчество, концерти, изложби читалището даде възможност на гражданите на Ловеч да реализират част от потребностите си за лично участие в творчески процес, да получат качествено обучение по музикален инструмент, да съпреживеят постиженията на участниците в дейностите на читалището. Едновременно с идеалната цел като кауза, която не сме забравили, ние работихме в условията на реален пазар на културни продукти, с което в една добра степен се справихме успешно, като с реализацията и на собствен финансов ресурс направихме дейността си по-богата. Трудностите, разбира се съществуваха - от една страна трябва непрекъснато да се отстояват завоюваните пазарни ниши, непрекъснато да се отчита конкуренцията като едновременно с това да се отчита и платежоспособността на потребителите. Всеки от участниците в създаването и разпространението на създадения културен продукт направи всичко по възможностите си, за да има добър резултат от дейността. Получените резултати, съпоставени с равностойните ни читалища в страната по обем дейност, икономическа среда, в която работят, както и финансиране, дават основание за отчитане на добри показатели и изпълнени цели.

През 2018 години като основни дейности в читалището работиха традиционните и доказали своята жизнеспособност, дължаща се на качеството на работа през годините, Музикална школа, Музикален театър, Куклен театър, Смесен хор, Детска вокална формация „Пееща дъга” и Дуо за класическа музика и новосъздаденото Трио за съвременна и класическа музика.

Музикалната школа през 2018 година навърши 65 години и отново даде на децата от Ловеч възможност да се докоснат до музикалното изкуство и вървя с тях в първите им крачки по трудния път на музиката. Високият професионализъм на преподавателите, както и социалния момент по отношение на таксите за обучение правят възможно това - всяко дете от града да намери реализация на своя музикален талант. В момента в школата работят единадесет щатни преподаватели по специалностите пиано, акордеон, китара, флейта, народно пеене и всеки от тях има пълен норматив, както и обучава деца над норматива. Така отговаряме на желанието на всяко от децата, желаещи да се занимават с музика.Обучението се провежда по два индивидуални учебни часа седмично. Всеки учебен срок завършва с класови продукции, които преподавателите ни превърнаха в спектакли за радост и на децата и на публиката, която отдавна вече не се състои само от родителите на участващите деца. Добрата инициатива за изнесено обучение продължи и народно пеене, пиано и акордеон се преподават в няколко детски градини в Ловеч. Очевидно тази практика е успешна и ако разстоянията не позволяват да бъдат преодолени от децата и родителите им, ги преодоляваме ние. Освен обучение, децата от Музикалната школа получиха и многобройни възможности за концерти пред ловешката публика , концерти по поводи и без конкретни поводи. Впечатляващи са усилията и таланта на преподавателите от школата в обучението и мотивирането на децата и ако трябва да им поставяме оценки те няма как да бъдат различни от отличните. През 2018 година две деца от класа по акордеон участваха в Международния акордеонен конкурс в гр. Нови пазар и спечелиха награди.Тенденцията учениците на школата да завършват пълния курс на обучение, който е седемгодишен се запази.

Качеството на обучение и популяризирането на музиката са области, в които възможностите за развитие и усъвършенстване са безгранични, но качествата, които притежават преподавателите в школата – огромното им търпение, уважението към детската личност и индивидуални качества на всяко дете правят така, че обучението по музикален инструмент да бъде желано и предпочитано от ловешките деца.

Считаме тази част от работата на читалището като успешно изпълнена мисия.

Двете театрални формации поддържат много богат репертоар, включващ арабски приказки , приказки на Братя Грим, Андерсен, Шарл Перо, А.С. Пушкин, народни приказки. През изминалата година бяха реализирани една нова и възстановена една постановки – „Неродена мома” и „Белоснежка и Червенорозка” . Както вече беше отчетено изиграни са 347 представления с публика от 29 450 зрители, което е добър резултат.

Смесен хор „Панайот Пипков” е най-голямата любителска формация, която работи в читалището и съдейки по многобройната публика на концертите ни разбираме, че тази формация има своите почитатели сред гражданството, което осмисля безвъзмездния труд на хористите. От 2018 година диригент на хора е Теодора Николова, а корепетитор Валерий Хомяков. Не е лесно да се търси спятост и баланс в един самодеен хор, затова от особена важност е подходящият репертоар. Стремежът е той да се обновява с по-съвременни песни и същевременно да се изпълняват предпочитани от хористите и публиката произведения – любими песни за родния град и такива в български народен дух. През годината хорът участва в международен фестивал в Хърватия. На този фестивал бяха изнесени два концерта и хорът и неговия диригент получиха диплом и плакет за отлично представяне.

Детската вокална формация „Пееща дъга” с ръководители Юлиана Близнакова и Ангелина Младенова във възрастов аспект е най-младата читалищна формация, но това не и попречи да има своето достойно място в културното пространство на Ловеч. Децата имат богат и разнообразен репертоар, което ги прави желан участник в много концерти. Тази формация създаде и е основен участник в традицията Великденски фестивал на детската песен „Пеещо яйце”. Този фестивал се превърна в единствен форум за изява на певческия талант на ловешките деца, които се увеличават с всяко следващо издание.

Китарният оркестър с ръководител Стефан Тихов през тази година прекрати дейността си поради недостатъчен брой деца, които желаят да свирят в оркестър.

Читалището продължи традициите да отстоява класическата музика като своя кауза, продължи да бъде място, в което професионалисти изпълняват такава. И това имаше своя смисъл – на всеки от концертите залите бяха пълни. През 2018 година са реализирани шест концерта – четири на дуото пиано-цигулка и два на новосъздаденото трио за съвременна и класическа музика – пиано, акордеон и кларинет.

Освен на своите формации, читалището осигурява възможности и на всички желаещи изява на своя талант и изкуство. Ние бяхме добър партньор и домакин в провеждането на много празници, организирани от Община Ловеч, Духовия оркестър, училища и други организатори..

За читалището проектите не са самоцел - включваме се само в такива, които отговарят на професионалната квалификация на работещите, на целите на дейността ни и на времето, което можем да отделим за допълнителна дейност, защото ние създаваме собствен културен продукт и приоритетите ни са именно той да бъде разпространяван. През изминалата година реализирахме пет проекта, отговарящи изцяло на професионалната ни квалификация и възможности. През изминалата година активно участвахме и в организирането на Люляковите тържества в Ловеч.

Много още неща биха могли да бъдат направени, защото читалището разполага с творческия потенциал за това, но за съжаление понякога високия професионализъм и мотивацията на работещите и участващите в дейността не са достатъчни, ако идеята не може да бъде обезпечена с финансовия ресурс за реализиране – без това да звучи като оправдание. За нас е успех това, че запазихме читалището като място, в което гражданите на Ловеч могат често и без за това да са нужни средства, да удовлетворят свои естетически потребности – като зрители, слушатели, участници.

През последната година успяхме да задържим относителна финансова устойчивост, въпреки реалните трудности, пред които бяхме изправени. Успешно съчетавахме традицията с изискванията на съвремието, емоционалността и таланта на желаещите да се занимават с изкуство с професионалния подход на художествените ръководители и преподаватели. В този смисъл смеем да имаме самочувствието за изпълнен граждански дълг и постигане на целите, които сме си поставили.